Was Francois Pienaar se Transvaalspan die beste?Nelson Mandela en Francois Pienaar. Argieffoto. Om Suid-Afrika se beste provinsiale of Superrugbyspan van alle tye uit te sonder, is om moeilikheid te soek. Wat van die Noord-Transvaalse span van die laat sestigerjare en 1970? Die span was gelaai met Springboklegendes soos Frik du Preez, Piet Uys en Mof Myburg. Maar aikôna, Griekwas het die Ligbloues dan in die 1970-eindstryd in Kimberley met 11-9 geklop. Wat van die Transvaalse span wat in 1971 die Curriebeker met Noord-Transvaal gedeel en die jaar daarna gewen het? Wat van die Westelike Provinsie wat in sy goue jare tussen 1982-’87 die Curriebeker ŉ ongelooflike vyf keer agtereenvolgens gewen het? Wat van die Noord-Transvaalse spanne tussen 1977-’81 en weer tussen 1987-’89, toe Naas Botha die septer geswaai het? Wat van die Bulls wat in 2007, 2009 en 2010 die Superreeks gewen het? Die span van 2007, wat deur Heyneke Meyer afgerig is, het die Reds (wat deur niemand anders nie as Eddie Jones afgerig is) in die laaste groepwedstryd met 92-3 vermorsel. Hulle het voortgegaan deur die Crusaders in die een halfeindstryd met 27-12 te verslaan en die Sharks met 20-19 in die eindstryd in Durban te klop. Vooraf het hulle ook die Lions (31-7) en die Stormers (49-12) uit die pad gevee. Daar was 14 Springbokke in die opdrafspan in die eindstryd teen die Sharks en Durban en nog vier op die bank. Die span het die grondslag vir nog twee Superrugbyseges in 2009 en 2010 gelê en was ook die bloudruk vir Peter de Villiers om in 2009 die Britse en Ierse Leeus in die reeks te klop. Sekerlik verdien hulle ŉ baie groot regmerkie. Maar om ŉ klip in die bos te gooi, glo ek die Transvaalse spanne van 1993 en 1994 het die baanbrekerswerk vir die Bokke gedoen. Hulle het agt trofeë binne twee jaar gewen en die pad vir die afrigter Kitch Christie uitgemessel om in 1995 die Wêreldbeker te wen. In die Super10-eindstryd in 1993 teen Auckland (gelaai met 14 All Blacks) het die Rooibontes met 20-17 geseëvier. Hulle het in 1993 en in 1994 die Curriebeker agtereenvolgens gewen, so ook die Lionbeker (drie keer, ook agtereenvolgens), M-Net se aandreekse waarin buitelandse spanne soos Samoa en die Nieu-Seelandse Maori gespeel het, asook die Percy Frames-trofee. Boonop het hulle ŉ vernuwing in Suid-Afrikaanse rugby gebring met hul hardlooprugby en onortodokse bewegings. Dis hoekom hulle ŉ kortkop voor die Bulls en die goue WP-spanne van 1982-’85 eindig.